khistorydata/jeongjo-sjw-relations huggingface dataset:
정조 23년
兼春秋金景煥狀啓以爲臣於本月初四日申時量敬奉聖諭馳往驪州邑內上洞地初五日酉時量傳諭于實諭善李城輔所住處則以爲臣虛帶憲職已經五朔夙夜懍蹙罔知攸措不意此際猥蒙聖慈特侈新銜曲諒微衷許解前任復申之以殊禮史官儼臨誕宣別諭十行絲綸丁寧勤懇收召之寵愈益隆摯拜稽莊誦不勝隕越竊伏念實諭善之職其位置之自別責任之甚重旣有過於左右之聯則宜妙簡鴻博委寄輔翼之道而又況隆旨所及以兩先正舊例縷縷引援其於賤分尤爲千萬不稱惶駭愧恧不可盡達臣之無似國人所共知縱使無癃痼之疾何敢頻數趨召貽羞講綴而顧以輪疾餘症輾轉沈篤氣息奄奄若將頃刻垂盡時月之內實無一分蠢動之望辜負洪私罪在罔赦席藁祗伏恭竢鈇鉞之章而勤諭之下不敢不罄竭披露重犯瀆撓之科尤增戰慄之至云矣臣則仍爲復路緣由竝以馳啓爲白臥乎事是良厼詮次善啓向敎是事
정조 23년
金熙朝以備邊司言啓曰前同知金養直上疏批旨內所陳儘有意見許令廟堂可以採用者草記稟處事命下矣取見其疏本則其一使各處農民必於長谷畓夥之地限以五六十步間間築堤橫塞一谷冬春貯水及時移秧事也其一華城後坪川雖大而爲土川雖欲築洑雨下水至掘去無計磈石易轉柴木浮去自古爲乾坪使其田夫計其落種斗數有一斗畓者持一立空石盛土築洑又以連索作桴鱗次布之下至五六十步以受瀑下以防掘去則可以完築事也其一使農夫每於收穫之後改築其洑勿放其流長灌於田使一野爲水坪事也其一華城後坪間多細流碧山道下柳川南流今若加築長堰受其流而貯之自秋至春以灌其野則可期一坪盡爲水田柳川南有地名泥溪者中有源流而其下平郊盡爲乾坪築堰貯水又以城北如意橋水法試諸城南築起一堰使一坪蒙利事也其一山野南北村村異種邑邑殊農以生於其鄕長於其鄕知某田可藝某穀某畓可稼某稻者從其鄕之所願定爲其鄕之農老以勸其農事也其一新起者限十年勿稅快成田形然後始爲執卜加耕者永勿執卜以爲惠民起耕之道事也其一移秧必不可禁防洑築堰亦不可廢事也其一華城己卯改量時分等不均執卜有偏而元田之賦重者末由革弊詳細改量事也諸條所論或不無意見而有難直爲頒行於諸路其中華城諸條亦未必皆可採用而許令守臣看詳取捨爲好以此分付華城留守處何如傳曰允
정조 23년
藝文提學黃昇源疏曰伏以臣於日前猥叨考試之命此臣數十年自劃者也荐犯違逋恭俟郵罰及其入侍有命怵畏義分章皇祗膺退而循省惶恧塡中縮伏自訟如無自容卽者藝苑新命忽下於千萬夢想之外臣誠隕懼悸慄不知措躬之所也臣竊觀國朝官制兩館之置提學蓋淸朝極選也或橫經內府羽翼文敎或奮筆東觀潤色辭命其責甚鉅其職至華苟非學問該洽詞藻贍敏爲一世宿望則莫宜膺是選也歷數前後館閣諸彦何嘗有如臣至魯愚至空疎而僥濫其間者哉臣性本僻陋才又鈍滯經傳義理之原瞢然無窺斑之見而立言家詞章之學掌故士蒐羅之業俱乏糟粕之與聞杜門守詘日親緗帙而夷考其中白首濩落卽一懦夫之空空如也至於功令需時之文涉獵芸籤掇拾葫畫而齟齬艱澁未諧章程荊圍屢跲僥倖晩第職由於副急之無藝矧今桑楡已頹疾病浸痼舊聞都忘新得無階回想曩時鉛槧從事茫然若隔前塵者乎臣之本末不過如此尙何與論於文苑華聯以貽名器之玷辱官師之譏笑哉夫設官之初弘藝命名之義雖殊若其試院主文則均矣雖文衡備員之時旣有同參考試之例則是眞古所稱知貢擧之任也臣於試院一步鐵限在前通朝之所共悉而仰惟聖上亦已俯燭從前大小試望冥然不知蠢動而每每曲推體諒之恩也年前聖科日昨講試之怵迫冒膺不可謂以已膺而放倒廉防也明矣試事雖曰往役咫尺之守始終如一今忽揚揚承膺於主試之任則臣之去就顚倒固無論其奈縉紳之駭惑章甫之嗤點何哉臣聞虞人賤官也招之以旌則謂之非其招而死不敢往見職於臣亦虞人之旌也雖伏慢命之誅實無進身之望加以自來情勢之拘攣又是匹夫之微諒而聖人之所不枉也人器不稱之外廉義之不可弁髦也如右而天牌踵臨踪地惶阨玆敢冒入文字仰瀆宸嚴伏惟聖慈俯垂諒察亟令鐫改臣新授文任以重官方以靖私義千萬至願臣無任云云答曰省疏具悉卿其勿辭行公
정조 23년
己未四月初七日卯時上詣景慕宮展拜入侍時行都承旨李晩秀行左承旨李書九左副承旨鄭尙愚右副承旨李翊模同副承旨徐英輔假注書李弘謙任百禧記注官承膺祚編修官洪樂游檢校直閣沈象奎檢校待敎李存秀以次侍立時至通禮跪啓外辦上具翼善冠衮龍袍乘輿出交泰門永淸門藥房都提調李秉模進詣駕前曰聖體若何上曰一樣矣上命書駕前下敎曰拿處注書姑爲分揀上敎尙愚曰翰圈今日爲之云耶尙愚曰藝文提學金載瓚牌不進弘文提學丁範祖在外只有同春秋南公轍一人故姑未爲之云矣上曰監事命招賤臣承命出傳上由明政門出弘化門由逌瞻門至廟門外降輿詣板位行再拜禮陞自東階詣廟內奉審訖還御齋殿命書傳敎曰本宮都提調入侍英輔與都提調沈煥之偕入進伏訖煥之曰侵早勞動聖體若何上曰一樣矣煥之曰諭善今已備員元子宮開講當從近爲之都承旨李晩秀仍付諭善兼銜俾入講席似好故敢此仰達矣上曰卿言好矣知申兼銜仍任可也出擧條上曰前假注書李允謙仍察少頃命外辦入之通禮跪啓外辦上出齋殿門乘輿出逌瞻門命英輔解嚴入弘化門明政門永淸門交泰門上曰諸承旨卽爲來待於殿座所可也仍還內諸臣以次退出
정조 23년
己未四月初七日辰時上御春塘臺抄啓文臣親試試射兼行西北別付料試射入侍時右副承旨李翊模同副承旨徐英輔假注書任百禧李允謙記注官承膺祚編修官洪樂游以次進伏訖命書榻敎曰大提學更爲牌招上敎樂游曰翰林都堂會圈時雖無文任或有完圈之例耶考見翰院謄錄可也樂游承命退出引儀唱試官以下行禮親試試官行都承旨李晩秀原任直閣南公轍金祖淳檢校直閣沈象奎試射試官行左承旨李書九行護軍金熙朝行副護軍李魯春別付料試官行兵曹判書金文淳禁軍別將崔東岳以次入就拜位行禮訖以次陞殿文淳進奏放陞壇砲上曰砲以鼓代行宣傳官跪奏鳴金二下大吹打上曰內吹胡笛龍虎營胡笛竝隊齊吹事申飭又敎曰欲見禁軍等制馬之術自信地馳入左列作門內出右列作門外事分付宣傳官承命擧行樂游曰取考翰院謄錄則元無無文任會圈之例矣命書榻敎曰在外藝文提學許遞前望單子入之待下批牌招參圈又敎曰藝文提學違牌勿爲呼望事分付賤臣承命出傳英輔跪奏宰樞執鼓敎文淳曰卿則往丹楓亭別付料軍官試射時各別嚴飭試取以來文淳承命進去上曰抄啓文臣射員待令於近處而金近淳洪奭周手傷不能挽弓云姑爲頉給其外則皆令應射可也仍命射員呼名書九曰舊抄啓文臣申溆自是因特敎減下於試射者今番則何以爲之乎上曰頉給可也又敎曰一巡發射後這卽拾箭事分付抄啓文臣嚴耆等以次發射上曰藝文提學聞是新除如或違牌傳旨卽爲捧入事分付命書榻敎曰藝文提學黃昇源更爲牌招命晩秀書抄啓文臣親試表題擬漢張騫進葡萄翊模跪奏傳敎訖上曰右副承旨率抄啓文臣往鑄字所試取以來翊模承命退出敎東岳曰額外禁軍片箭一巡使之更射於丹楓亭而同副承旨偕往試所無論額內額外閑良禁軍柳葉箭一巡亦令更射試記斯速修入英輔承命進去命書九書抄啓文臣試射賞典別單又命書傳敎曰今春季朔新舊選抄啓文臣試射時柳葉箭八巡二十七中又一巡全布居首副司果嚴耆依例加資其餘考例分等施賞上曰藝文提學上疏捧入賤臣承命持入命書疏批訖上曰藝文提學批下牌招察任出榻敎又敎曰嚴耆旣已依例加資而進箋則或於都計劃時爲之耶取考已例更稟其外入格一二分者勿論無分者以內閣八環杯滿爵罰飮可也趙萬元金熙洛李弘謙等以次奉爵而飮上曰藝文提學黃昇源更爲牌招出榻敎命書西北別付料軍官試射賞典別單判付仍敎曰閑良之優分入格者直赴殿試其外或加資或施賞可也仍命宣傳官呼直赴殿試人新來內禁衛鄭蓍額外內禁衛尹範興淸北未付料軍官黃厚績淸南未付料軍官洪愼漸玄處德金德大等一齊進退於帳殿前命宣傳官以次塗黑而退命書榻敎曰今日西北別付料試射時邊將承傳人令該曹瓜近中作窠口傳差送仍命退錚又命退諸臣以次退出
정조 23년
己未四月初七日申時上御便殿同副承旨入侍時同副承旨徐英輔假注書李允謙記注官承膺祚金景煥以次進伏訖命書傳敎曰同副承旨許遞前望單子入之待下批牌招察任仍命退承史以次退出
정조 23년
行都承旨李晩秀坐行左承旨李書九坐行右承旨金熙朝坐左副承旨鄭尙愚坐直右副承旨李翊模坐同副承旨嚴耆坐直注書柳台佐病金啓溫病假注書李允謙仕直任百禧仕事變假注書許珩仕
정조 23년
嚴耆啓曰行大司憲宋煥箕執義兪岳柱在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
傳于金熙朝曰諸承旨持公事入侍
정조 23년
備邊司薦望以申獻朝爲東萊府使
정조 23년
以訓鍊都監習陣單子傳于鄭尙愚曰今夜燈夕也退行於再三明間
정조 23년
以慶尙監司申耆狀啓薦新生竹笋節候尙早限內不得封進惶恐待罪事傳于李書九曰勿待罪事回諭
정조 23년
傳于鄭尙愚曰坐直承旨入侍
정조 23년
鄭尙愚以都摠府言啓曰副摠管金啓洛以漢城府右尹本府坐起晝仕出去之意敢啓傳曰知道
정조 23년
鄭尙愚以濬川司言啓曰濬川今月初九日始役之意敢啓傳曰知道
정조 23년
前任吏曹判書李時秀疏曰伏以臣之先臣於壬寅春初承台司之命前後凡三入中書而擢之以講院之舊契寵之以儒相之隆褒特達之知優異之眷終始恩禮迥超簪紳先臣雖年與病深不能久於其位而謨猷必告進退皆憂炳然丹心寤寐王室及夫身後哀榮聖念益摯隱卒之敎賜誄之文煌煌雲漢照徹幽明千載之下亦可以想見君臣遭際之盛況臣感祝銘鏤河海莫量惟有闔門長幼生死隕結赴蹈湯火庶少答德意之萬一邇來五六年間臣之兜攬驟躐殆無限漸六官之長遍據其五無一事猷爲無一職修明拔擢日勤而孤負日積榮顯日增而醜拙日露臣所以進進焉晨而入夕而退者不過得盈篋之華誥逐月之厚廩而已每中夜不寐仰思聖恩俯念先志怵然愧懼不禁汗淚之交逬也迺者肅肅賓筵金甌命卜此何等大事也重任也登筵諸臣莫不俯首拭目意謂在心之簡自有加額之賢忽聞天語俯及臣名望單入而恩點下臣於是五情飛越四體震掉耳若無聞目若無覩蒼黃逬退如癡如夢不謂淸朝論相之擧緣臣而乖謬至此也卽無論四方聽聞駭惑憂歎窺朝廷之淺深議天職之得失殿下曷嘗見國朝四百年如臣至庸極陋廁名於黃閣之錄者耶自承新命今已六日左顧右度不得其說竊惟聖明以先臣之故不謂臣不肖推疇昔之殊遇有此日之誤恩而今去壬寅不滿二紀兩世相府於古罕聞私門之盈盛微分之踰溢集木臨淵未足爲喩韋平故事初非前代之美規則臣之是職適足爲辱命忝先之歸是豈我殿下眷念先臣陶鑄臣身之至意也哉且臣卽辛丑選講製文臣也一身頂踵皆自敎導作成中來禁庭試藝前席應講怳如昨日其身則雖濫躋卿月而其心猶藐然後進也今乃一朝置之百僚之首眞所謂天下事無不有而將何以抗顔見竝武周旋之夙夜群彦乎謹稽掌故相職不得其人則封駁之論隨至反汗之命旋降名器之重有如是矣而側聽顒俟迄無公議無乃世之持淸裁者不及於古而然歟抑風流篤厚護人之短欲使之自引而去歟玆敢收召驚魂披瀝寸肝數行短疏言不敢文只以先臣所蒙被略陳于上以伸感結之忱兼附冀幸之情區區衷曲庶蒙日月之鑑燭伏乞聖上亟命收還臣議政職秩以垂天地父母慈覆生成之澤不勝大願臣無任涕泣祈祝之云答曰省疏具悉卿懇卿之先卿文靖首膺講僚之選今距戊寅爲四十有二年而先卿在台府十一年又於八年之後卿又作相予之所取於卿者卿克肖先美易直子諒之心足以康濟此時昔於先卿拜相後初疏之批特以坐鎭雅俗四箇字揭爲一篇之宗旨而俗樣俗弊比曩時不及萬萬必也恢着規撫牢着根基集衆善而爲己有使東西南北之人有一技一能者咸以技能願爲之用卿則汲以引之無適無莫擧措之得宜在其中而枉直不混化理底平予之望卿亶在於是卿其體予委畀之至意安心勿辭出而承佐且況先卿未逮之志事尤宜隨處殫心卿若念及於此豈必待備例更諭然後始可幡然自餘更在明日敦諭仍傳于李書九曰此批答遣史官傳諭
정조 23년
行都承旨李晩秀疏曰伏以天佑宗祊惟我元子宮溫文夙詣緝熙日將依朱子讀書次第旣進講小大學繼以魯論矣昕夕左右不離方冊探賾討論洞見精義上知之姿儼然天成登筵諸臣之瞻德容而奉英音者莫不欣欣然進而莊誦退而攢賀太平萬歲其在于斯斯實我聖上以堯舜之聖躬天人之學止慈之德導以善誘遇物之誨養以聖功聲律身度不言而喩其所以薰陶而成就之者固無待乎一二賓僚而今者賓僚之設蓋三代美規也方當和煦漸長講席日開官以輔導其任甚重必須得端方正直道術博聞之士出入啓沃裨補睿學以對揚我聖上親賢士大夫之至意迺以如臣闒茸濫竽是職豈意則哲之明有此誤恩也臣少蔑宿業晩竊倖第問學一事遂成墻面經傳文字初無數行成誦義理名目不啻癡人說夢倥倥一無文無識之常調下品耳雖鄕塾絃誦之會尙不足自登末席況使之唐突橫經之列昵近承華之座陞堂揖讓何以行賓見之盛禮乎輪日侍講何以答顧問之明旨乎材具之太不襯聲望之素不及土木衣繡何以解四方之譏笑乎竊念先臣之曾參講院今焉四十餘年而特蒙我聖上推簪履之殊寵記甘盤之舊契筵席絲綸屢形溫諭臣之無能爲役而時因閣銜猥隨講員念舊之恩迥出常格每自筵退龍光被體兄弟相對榮耀感祝今於除命之下臣若有螢爝涓涔之微可以助光輪暉潤之盛其將拜受之不暇何敢費辭而飾讓哉官非其人謂之曠恩踰其分謂之褻名器有玷汚之愧門闌增滿盈之懼徒以一條華銜榮其身而止則萬萬非義之所敢出也左右參倚承膺無說乍解旋仍愧懍益切略控肝膈之懇仰塵黈纊之聽伏乞聖慈曲垂體諒將臣新授兼諭善之任亟命遞改以重淸選以安私心不勝幸甚臣無任云答曰省疏具悉卿其勿辭行公
정조 23년
刑曹判書徐龍輔疏曰伏以臣於日昨前席伏奉正卿陞擢之命心神悸𢥠蒼黃逬退竊冀日月之明不遠而復匪分誤恩遄卽收還不圖半日之中秋官衛府除旨聯翩繼而宮筵兼銜之命有隕自天臣於是惝怳戰恐益不知措躬之所也夫八座崇階也司寇重任也國之官人非欲榮其身也將以仰承德化共理黎庶則若臣魯下顓蒙果可以明五刑弼五敎裨聖上從欲之治而致四方風動之休乎官不稱職是謂之曠卽無論臣身之盈滿將奈曠天職而累聖治何哉伏況宮僚之銜卽古所稱輔翼元良之任也惟我元子宮睿質天成睿學夙就已自就傅之初便有成德之基其於孝悌禮讓之節格致修治之方靡不通貫周旋規矩觀瞻莫不動色發難微奧宿儒爲之斂袵此實宗社生靈億萬年無疆之福也顧今啓沃薰陶成就德性專有望於一二儒賢正宜積誠招徠館于京師迨此舒晷日開講席仍又博選端良正直邃學達識之士左右輔導朝夕納誨視聽言動一循於禮思慮色貌率由乎正克盡優游涵泳之道期有日月將就之效而乃以如臣之空空一賤品拔之衆望之外置之掄揀之首有若尋常官職之循資敍拜其爲有辱名器貽笑聽聞已無可言而以殿下則哲之明獨不念春邸講學之重乎噫士生于世有或寸長尺能受知君父致用明時斯乃人臣之大榮今昔之所共願而況此宮筵進講之職其選則至華顯也其任則至榮幸也以臣之受恩如天學識德望苟有可以絲毫裨補於睿學則惟有進而陳力而已豈敢爲飾文例讓之計而譬如瓦磚之賤不可以飾九旒駑駘之劣不足以載六輅雖欲憑恃寵靈冒沒承膺其勢末如玆敢披露肝膈仰瀆崇嚴伏乞聖明俯垂矜憐亟收臣新授資級竝解臣所帶宮銜以重名選以安私分不勝幸甚臣無任云云答曰省疏具悉卿其勿辭行公
정조 23년
直閣金近淳疏曰伏以臣今日所叨之職卽聖朝官方之第一峻選也殿下何取於臣而一朝擧而畀之不少留難哉夫內閣之制其地也至淸故其選也至峻應天上圖書之府任皇猷黼黻之責上而托心膂宥密之親下而掌潤色討論之重此卽聖上設置之本意而非人人所可冒占也審矣雖使宏儒碩士處於是選猶將逡巡而却顧況可以如臣者擬議於其間哉噫臣之事我殿下纔五年而强矣愚騃蔑劣最出人下而秪緣慈覆之澤在臣偏厚問難橫經之末則誘掖之斯勤周旋應製之列則奬借之必過作成之恩曲費造化注想之篤迥出常格滾到于今可幸免罪則秋毫皆帝力也臣於公退之夕每自點檢口頌恩光心念已分誠不知得此聖主者何事也人稱詩禮之家而臣則墜傳世篤忠貞之業而臣實不肖閑司漫職猶懼不逮玉堂金馬尤非敢期是以頃年乞暇之章畢露肝膈之私本末長短具在是疏伏想宸聰亦或記之矣聖鑑至明特許準請別是殊遇益切感激竊自期淬礪神精親近簡冊使義理有推尋之美工夫無間斷之歎以少答我聖意之萬一者豈有量哉秪是童習莫矯鈍質難化悠悠歲月已過幾年而依舊是倥侗樣子但所進者齒耳年進業不進臣方愧懼之不暇而乃若官秩之華顯視當日不啻驟陞將何以耐其職而稱是任也若謂臣年力富强矯揉之可使責成則已然之跡蔑乎如彼若謂臣故家遺裔才不才在所可略則設閣之義本不如是由前而言則進無可藉由後而說則取無所因然猶不思自引揚揚以貪戀爲能臣雖不足言其於淸朝之貽羞何哉伏念臣之從兄同日陞擢驟躋卿月榮寵赫然瞻聆咸聳私門盈滿之懼實非細故一己顚沛之憂猶屬餘事以是思惟體栗心掉歷日靡定嗚呼全保世臣四字卽我殿下之苦心至意而今臣亦世祿之家濫竽之譏溢器之災理所必至勢固難免而崇資華銜一時竝注恩私若偏位著動色竊恐非所以全保之道此是臣至切之懇非出一毫假飾雖緣牙牌體重不敢言私竭蹶出肅而難冒之義如右所陳伏乞聖明諒臣憐臣鐫改臣所帶職名以重官方以安私分千萬幸甚臣無任云云省疏具悉爾其勿辭察職
정조 23년
己未四月初八日辰時上御誠正閣諸承旨持公事入侍時行左承旨李書九行右承旨金熙朝左副承旨鄭尙愚同副承旨嚴耆假注書任百禧李允謙記事官金景煥承膺祚檢校待敎李存秀以次進伏訖熙朝以無公事先退書九讀奏慶尙監司申耆狀啓金堤郡大成殿修改時移還安香祝磨鍊事尙愚讀奏廣州留守徐鼎修狀啓將士支放可悶以關西海西所在小米充給事令廟堂稟處事耆讀奏黃海監司曺允大啓本罪人劉大天放送事徒年罪人奴快福限滿令該曹稟處事慶尙監司申耆啓本豐基郡定配罪人鄭嘉錫物故事命分書判付訖命書榻敎曰都承旨牌招察任又命書榻敎曰今夜弛禁書九曰槐院有咨文一度出來者計其日字則卽勅行前離發者而今始來到其間委折不無疑端問諸譯官則以爲勅行到鳳城忽問曰此處有甚咨文到付者否云云其所問極爲殊常渠則已知其咨文出來之所以然故必也周旋淹置於中路而然也計其程道則次次遞傳不過十日當到鳳城而正月離發者至四月抵到誠莫知其故矣上曰謄本持入百禧承命持入上睿覽訖敎曰此無別件事也第於回咨時善爲措辭俾無葛藤之慮可也又敎賤臣曰近日入侍公事皆果入錄於日記中否賤臣曰親啓下公事盡爲入錄矣上曰持公事時啓下公事皆可錄之何必親啓下公事而已乎此後則持公事入侍時啓下公事無論巨細盡書於當日日記可也仍命退諸臣以次退出
정조 23년
己未四月初八日辰時上御重熙堂左副承旨入侍時左副承旨鄭尙愚假注書任百禧記注官金景煥承膺祚以次進伏訖上曰一提學何間還第耶尙愚曰念晦間似當還來矣上曰今日坐直承旨誰也注書知入可也賤臣承命出傳回奏曰左副承旨同副承旨爲坐直云矣命退承史以次退出
정조 23년
己未四月初八日午時上御便殿都承旨入侍時行都承旨李晩秀假注書李允謙記注官金景煥承膺祚以次進伏訖上命書右議政李時秀疏批又命書公事判付訖仍命退承史以次退出
정조 23년
行都承旨李晩秀病行左承旨李書九坐行右承旨金熙朝坐直左副承旨鄭尙愚坐右副承旨李翊模坐同副承旨嚴耆坐直注書柳台佐病金啓溫病假注書任百禧仕李允謙仕直事變假注書許珩仕
정조 23년
金熙朝以都摠府言啓曰今日入直內三廳武兼禁軍及軍兵等中日習射請出標信傳曰知道
정조 23년
嚴耆啓曰大司憲宋煥箕執義兪岳柱在外掌令玄重祚鄭澣持平李東宇南惠寬病不進監察茶時之意敢啓傳曰知道
정조 23년
傳于鄭尙愚曰諸承旨持公事入侍
정조 23년
以別兼春秋洪樂游徐有聞牌不進罷職傳旨傳于嚴耆曰只推
정조 23년
李書九啓曰別兼春秋洪樂游徐有聞旣有只推之命而左右史不備卽爲牌招入直何如傳曰允
정조 23년
右議政李時秀敦諭昨於疏批先有槪及者宋史所謂卿王某之子是耳先卿未逮之志事卿可以克紹而予亦可以責之於卿矣笙鏞下里以明我絺綉卽先卿之遺乎卿也戈鋋杯酒以保我衿紳卽先卿之詔乎卿也以至躋俗於風流懷民於袵席何莫非先卿之有抱而莫展則追先卿未逮之志事副今日特簡之蘄望豈非卿千一之盛時而亦豈不爲公私之與榮乎若予責之卿者卽不過擧措得宜四箇字誠以卿易直也故暗室如通衢子諒也故畏壘爲康莊今日之言是昨日之言也何庸多誥卿須體予慇懃之意卽出肅命弘濟國事仍傳于鄭尙愚曰此敦諭承旨傳諭
정조 23년
鄭尙愚啓曰右議政李時秀處遣承旨敦諭事命下矣何承旨進去乎敢稟傳曰右副承旨進去
정조 23년
李翊模啓曰臣敬奉聖諭馳往傳諭于東部於義洞景慕宮坊二契議政府右議政李時秀所住處則以爲臣以萬萬無似之賤承萬萬匪常之命冒陳瀝血之懇顒祝反汗之恩昨者史官臨宣聖批今又喉舌之臣儼辱陋巷齎傳別諭此聖朝待相職之禮也臣何敢當也況十行辭旨萬萬隆渥萬萬曠絶歷擧先臣希世之遭遇未逮之志事疇昔恩禮怳如復覩於今日未死餘生何以得此雙擎九頓不覺涕泗之被面至於縷縷勉勵之敎尤非不肖賤臣所可與論其萬一惟有震懍慙恧鑽地而不可得也顧不敢猥比附奏之例張皇煩瀆更當畢暴衷懇恭竢處分云矣敢啓傳曰知道
정조 23년
鄭尙愚以春秋館監事意啓曰翰林都堂會圈已爲完圈召試以今初十日依例設行何如傳曰允三日製同爲試取處所依人製例爲之事分付該房可也
정조 23년
鄭尙愚啓曰明日翰林召試事命下矣監事館閣堂上春秋館堂上竝待開門牌招何如傳曰允
정조 23년
金熙朝啓曰明日殿座時入直禁軍東營西營集春營廣智營入直軍除出標信請出之意敢啓傳曰知道
정조 23년
金啓溫赴試代以任百禧爲假注書
정조 23년
傳于李書九曰近日日氣甚熱明日當差早設場儒生待開門待令
정조 23년
兵曹口傳政事大護軍單徐龍輔
정조 23년
以慶尙監司申耆狀啓陜川郡民家失火事傳于李翊模曰拔例顧助期於斯速奠接事回諭
정조 23년
以濟州防禦使曺命楫狀啓所管三邑倅農務冊子上送事傳于李翊模曰遠如濟州已上來而一二道外尙無皁白此亦紀綱所在諸道道臣推考其中京畿道臣越俸一等
정조 23년
鄭尙愚以吏曹言啓曰新除授成均館典籍朱萬离內資寺直長沈纘之東學訓導韓喆濟俱除拜後過限未肅拜竝依例改差成均館學錄崔仁簡除拜後過限未肅拜依例罷職何如傳曰允
정조 23년
金熙朝以兵曹言啓曰諸道監兵水使及守令邊將使之一一報來一通謄書別單啓下後仍爲添書於望單及敎旨事前已筵稟定式關問諸道矣今纔齊到故別單書入而自今以後則職銜以此施行之意分付諸道何如傳曰允御覽官案及兩銓考政院兵房便覽亦爲載錄可也
정조 23년
金熙朝以備邊司言啓曰頃於詢瘼時鴨島契貢人所懷代土劃給加用上下酌定都下等三條義盈庫貢人所懷遺在分錄舊遺在次次計減或增價變通等兩條待該堂還朝稟處事草記批旨內諸條待戶判上來卽爲草記事命下矣問于戶曹判書趙鎭寬則以爲鴨島契人所懷中代土區劃誠無其路但餘存蘆田每爲居民之侵墾年增歲加其數夥然到令雖難陳廢此後則嚴禁加耕之患若其已墾而收稅者輒歸於監刈浮費竝爲推給於貢人使之補缺其外亦多土豪之預買草薍其弊日滋禁此兩條則雖不代上庶有實效加用事非但事係年久近歲以來每有遺在遺在元不盡推則加用豈可追償至於貢價都下事雖有長木契之例長木自是貿取之物而草薍則旣有島産故兩契都下時不爲竝論伊時定式亦自有見依前置之爲宜義盈庫貢人所懷中貿蠟遺在以舊遺在分錄事無論某貢每當新舊貢換易之際或以舊貢遺在歸之於分錄以爲次次計減之地而此貢新募未久舊貢遺在尙未畢減以此分錄不害爲闊狹之道至於增價云云元定蠟價每斤爲一兩三錢而戊戌年間因該貢人之所懷每斤增價五錢曾未幾何又有此訴其習固已可駭而且蠟價高低元無一定何可偶因一時之踊騰輒施前後增價之擧乎此則置之爲宜云矣鴨島契人之每年詢瘼時輒以代土區劃與加用上下爲說者極爲屑越而廟堂之申飭該曹該曹之一味因循無以示於民而今此所論自有所據可折渠輩之言居民侵墾土豪預買等弊已往雖無論從今以後隨其所犯令契人卽訴該曹以爲嚴法重繩之地年久加用雖曰數多目下遺在旣不盡推云月計歲計自可相當竝與浮費推給事而依此施行至於都下一事事情果與長木契稍異置之此後則如有他弊之可以矯救者許其陳瘼今此諸條切勿更陳事嚴飭分付義盈庫貢人遺在分錄不無比例之可據蠟價增給實有後弊之難防亦竝依施之意分付該曹何如傳曰允
정조 23년
金熙朝以備邊司言啓頃因庇仁縣監李元八上疏批旨水營給代無實事庫儲見縮之由査實登聞之意覆啓行會矣卽見忠淸監司李泰永狀啓則枚擧水使具明遠牒呈以爲軍需錢之加下引用其來已久至甲寅因廟堂行會已經査正而乙卯以後又多加下次次引用至丁巳閏六月七月八月未給代之數爲六百七十六兩六錢故其委折盤問各該監色處溯考兵曹磨勘文書則其所用下各有名目前水使柳心源閔光升安橚城堞廨宇軍器船什修補時別下合爲八百十三兩七錢六分而本營軍需一年所捧爲八千八百餘兩防卒給代爲六千五百五十七兩則餘數爲二千三百餘兩一營之各項應下遞等例用專靠於此每患苟艱近因遞易頻數未及還充又復引用竟至於丁巳三朔給代之闕各年監色爲先嚴囚使之行査矣前後帥臣不煩催督一齊備送故依數分給於防卒等處而甲寅査正後曾未數年又此襲謬者誠極未安當該前水使柳心源閔光升安橚等不可以趁卽還報置而不論至於時水使具明遠依前充給追後論報無所不可而謂有前等之引用以致給代之闕朔不可謂全無所失而自今爲始防卒料代逐朔計除勿委吏校捧置兵庫以爲句檢分給之地餘數則定例排朔各項需用量入爲出而雖有公役之別下者切勿引朔推移用遺在數爻每歲末修成冊一報該曹一報臣營以爲憑準檢飭事請令廟堂稟處矣防卒給代此豈一朔可闕而前後水使之引用於此錢以致闕給至登章奏者萬萬寒心苟有愛恤防卒之心寧忍若是身爲帥臣不恤軍卒則其他有不足論還報與否數之多少初非可論此不嚴懲後弊難防當該前水使柳心源閔光升安橚竝令該府拿問重勘雖以時水使言之烏可免泛忽之罪而稍異於身親犯科姑先從重推考近來營閫之弊每在引用府庫之比始至充溢縱不能及於古人量入爲出卽亦中人之所可能又況遞等例用等名色本出於營用有裕臨歸留惠之意而乃反無難犯手於公用者尤豈不駭然此後檢飭之道一依狀辭施行他道則前已飭關而果皆無犯則已如或匿不以聞則罪當何居自本司謄此覆啓行會俾各知戒何如傳曰允
정조 23년
金熙朝以都摠府言啓曰副摠管金啓洛以漢城府右尹本府坐起晝仕出去而逐日煩稟未安入番間除草記往來之意敢啓傳曰知道
정조 23년
金熙朝以訓鍊都監言啓曰今四月初十日春塘臺殿座時因兵曹節目挾輦軍一百名把摠李煥哨官張鉉擧率領侍衛廣智營軍五十五名哨官李光浹西營軍四十名哨官李邦集春營軍四十名哨官成夏鎭東營軍四十名哨官禹拓夏率領設布帳外排立雜人一切嚴禁而竝待標信擧行依定式北營入直標下軍三十名除標信除出別將李延弼把摠李喜大率領集春門外把守事畢後各還直所之意敢啓傳曰知道
정조 23년
金熙朝以御營廳言啓曰今四月初十日春塘臺親臨三日製試取時依兵曹節目新營入直軍三十一名內除營直十名餘皆依例除標信除出入直千摠金樂淳哨官金尙墩率領設布帳外排立而事畢後還爲入直之意敢啓傳曰知道
정조 23년
嚴耆以義禁府言啓曰明日三日製時本府都事皆爲赴擧而武都事一員本府入直當直入直都事公事回公都事月覲門集春門靑陽門禁亂都事無以推移假都事五員令該曹口傳各別擇差以爲分排之地何如傳曰允
정조 23년
尙州幼學李齊華疏曰伏以臣本以嶺外凡冗之類埋沒畎畝之間鹵莽經傳之學而猥蒙恩典至再至三惶感頌祝圖報無地耿耿忠愛徒切于中矣肆於去年建丑之月何幸我殿下以重農務本之意十行恩綸渙發於千里之外臣莊誦再三不勝欽仰感激之忱自冒出位之嫌敢效無隱之誠伏願殿下垂察焉大抵農者國以是爲經用之費民以是爲事育之業則實是民國之大本而今我殿下萬機中一念先以稼穡爲保民之本源而特降庸申之諭頒布八路使之有懷各陳編成農書俾我烝民服膺而體認將爲億萬年成憲者豈不猗歟休哉農之爲說蓋自神農曁于禹稷以來地有生穀之理民有播穀之業周秦漢唐以至于今靡不致力於農故其道極備其法甚密今無別般可陳者而臣竊伏見農政全書則中土之耕也種也鋤也穫也其法或有事半而功倍者其貯水之法用水之利俱得其妙治農器械亦多便利不煩人力者此是中國之自古傳授之良法而但此書素罕於國內鄕曲農人忸安於宿習不能師法其所恒用不過糟粕而已良可慨然矣臣愚以爲刊出此書廣布中外則其中必有才識兼備之人依倣而設施果得其效則次次傳播不啻置郵而傳命此爲務農之一助矣且夫我國地方非不廣大近者人物蕃息於斯爲盛地狹人衆無以受田一髮之山腰俱起爲一脈之泉流盡疏爲畓而猶多無土失業之民以至於流散顚連之患何者該邑守宰雖有安集懷保之政其於無田而廢農則身役也還穀也何從辦出而如之何不去乎若言此弊則近來人心不古該面該里之中亦多有富戶稍實之類而以無厭之慾兼竝廣作有積而又積之計全無資助貧民之義任其失業恝其流散而其身役還上分徵於殘戶可勝歎哉苟有司牧之誠心爲治者抄出貧殘難保之民分授於富戶稍實之人授其田土助其種糧課督鋤耘則當年之內已無身役還上之艱困而行之數年昔之貧殘今焉自樹立而農自勤矣如是立法而猶或有逃流之弊則其所授富民之厭薄可知也其身役還上移徵於所授之處則富戶之容接貧殘殆同眷內之人矣復豈有之他之念而風俗仍歸於厚矣周家之百畝均受八家同井俾均貧富之力者與此大同而小異矣臣愚以爲此是務農之一助矣且夫生民業農之地已多狹窄之患而其中亦多有閑曠廢棄之土何者國內堤堰無邑無之而嶺南之恭儉海西之南池湖西之合德關北之七里果有灌漑之實效而其他許多堤堰擧皆名存而無其效者雖勤疎鑿之功元無水根處或有水根處其所蒙利不至於遠大則雖非築堤貯水而許民作畓其水之引灌下畓自如矣行路所過其目擊者到處無非堙塞而乾涸自歸於廢地可勝惜哉且夫土地低濕不宜於田而亦無水源不能成畓之處而若築洑引灌則無沃土而但下洑之禁上洑者已成痼弊不計相距之遠近又不量水勢之多寡惟以務勝自恃人衆之力引群作黨誣訴官家或任意毁破而乃已以一國之水先着者獨取萬斛之全源後圖者未沾一勺之細流同是王土而上洑之土失利乾廢均是王民而上洑之民廢業而頷顑此豈山川與共之意乎非但以一邑論之無邑不然無處無之而爲其宰牧者每每拘於舊洑之衆民呼訴終無爲新洑借力者以至於許大土地之荒廢而使窮民無着手之地論其痼弊莫甚於洑訟一則爲農民之厲也二則爲農之病也誠能察其洑址之遠近水勢之多寡可合開洑處一竝開洑則國有開荒之利民得食土之樂實民國之幸而亦爲務農之一助矣且夫農政全書中甘藷一種入於救荒條而年前有一博識之士救得此種於燕使之行亦爲求來於信使之行則中原倭國亦皆有之而至賤之物也其時試種於京城及嶺南則易生易茂庭除一席之隙地其卵之收可爲餘石若廣植半半日耕當收數百石而亦無功力之所費語其用則爲飯爲粥爲餠爲酒爲糖爲油果蓋爲穀之事無不爲之與穀無異而其品之美好不可比論於雜穀之類也亦令人遐壽云云則其功用博大無以暇言而中土倭國旣皆易産而得其功利則我國之獨不取種可不惜哉誠令移取此種廣布諸道實爲補穀務農之一助矣臣旣奉聖敎中農務之旨略陳狂瞽之見更有所區區之說而亦是臣所居道內之妨農害民痼弊者故冒昧妄僭之罪敢此附陳不勝惶凛隕越罔知攸措蓋嶺南風俗自古耕而食織而衣勤勤孜孜儉墻務本爲主之俗矣一自庚辰年嶺南稅穀之以嶺民嶺船之運納以後國計之疎虞民瘼之難支有不可勝言者漕船六十餘隻船主之當初船價條磨鍊自是優厚故千餘船主沙格等本以農民之外入者勿論海民山氓賂囑紛紛奔競圖差不念漕船之所重追悔半生之勤農三萬石船價之米已作渠輩囊橐之橫財屢百年長養之松亦是渠輩偸弄之奸竇故服着飮食忽變華侈酒肉聲妓到處逢迎分外侈濫之弊一道成習其以儉從奢移風易俗實是大可憂悶者矣以國計言之六十餘船之改造改槊無年無之而元定株數之外其所濫斫不啻爲三四倍故左右沿封山之前昔鬱密者今爲童濯萬無十年支用之道封山之松奚獨爲漕船而已哉其爲疎虞之患莫此爲甚矣以瘼言之千餘石船主沙格俱是農民平生不識海路之夷儉禦船之能否故沿海邑迎護非不勤實而以其生手之故臭載之患勢所不免而至於壬子年十三隻致敗而極矣地方官拯米還分之弊當該邑民間再徵之患俱是生民難保之道矣臣愚以爲法久弊生每事皆然無寧漕倉依舊仍置而只使京江船人曳船下來於各漕倉分載以納則其禦船之才慣水之法判異於生民之生手可免頻頻致敗之患而六十船隻分定三隊各自其隊另加檢飭而亦或有臭載之弊則令當該隊二十船竝力措備卽納之意永爲定式遵行則嶺民千餘名自歸於務農而安業矣封山松濫斫之弊該邑民再徵之患竝可除矣豈非民國之大幸歟此非獨臣愚之千慮一得實是一道士人之所共惋歎者久矣敢此尾附而陳伏願聖明勿以人微而廢言臣無任云云省疏具悉所陳多有可用之語許令廟堂粘啓稟處
정조 23년
己未四月初九日卯時上御誠正閣諸承旨持公事入侍時行左承旨李書九行右承旨金熙朝左副承旨鄭尙愚右副承旨李翊模同副承旨嚴耆記事官金啓溫假注書李允謙記注官金景煥承膺祚直閣金近淳以次進伏訖翊模讀奏黃海監司曺允大狀啓糙米裝載事平安監司韓用龜啓本中和府反庫事忠淸監司李泰永啓本人物渰死事江原監司尹弼秉啓本忠淸道稅船無弊過境事又啓本旌善郡反庫事書九讀奏平安監司韓用龜狀啓雨澤事江原監司尹弼秉狀啓雨澤事又狀啓莊陵奉審事尙愚讀奏黃海監司曺允大啓本軍保米裝發事又狀啓位羅萬戶到防事義州府尹李基讓狀啓大國人去來事平安監司韓用龜狀啓別甲軍持鳳城將馳通出來事兵曹來初十日殿座侍衛節目別雲劍望單子壯勇營射會單子命分書判付訖翊模曰奏御文字何等審愼而卽見江原監司尹弼秉稅船過境啓本則延豐縣監李義祿之義字誤書以羲字該道臣推考何如上曰依爲之出擧條尙愚曰政院日記注書修正後承旨考準入啓而句管之人若有故則稟旨變通曾有定式矣前此考準之人臣與金達淳外皆有故敢此仰達矣上曰金熙朝洪義浩沈象奎同爲看檢可也出擧條命書榻敎曰刑曹判書徐龍輔許遞令該曹口傳付軍職又命書榻敎曰抄啓文臣親試明日爲之仍命退諸臣以次退出
정조 23년
己未四月初九日辰時上御重熙堂禮房承旨入侍時行左承旨李書九假注書李允謙記注官金景煥承膺祚以次進伏訖上曰以長寧殿幀上金剪紙粧頭修改事沁留昨旣狀啓而此則不必狀聞狀啓還下送依近例從便造送事分付尙衣院可也書九曰翰薦完圈後自本館有召試日字擇吉草記之例矣今番則以何間推擇之意分付乎上曰當於明日爲之令本館以初十日擇定之意草記事分付仍命退承史以次退出
정조 23년
行都承旨李晩秀坐行左承旨李書九坐行右承旨金熙朝坐左副承旨鄭尙愚坐直右副承旨李翊模坐直同副承旨嚴耆坐注書柳台佐病金啓溫病假注書任百禧仕李允謙仕直事變假注書許珩仕
정조 23년
藥房都提調李秉模提調金文淳副提調李晩秀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道
정조 23년
金熙朝啓曰明日常參經筵取稟傳曰停
정조 23년
李晩秀啓曰漢城府郞廳來言宗廟洞口內居民統案修正次請出矣敢啓傳曰知道
정조 23년
金熙朝以備邊司言啓三月十五日以統制使任嵂巨濟民家六十五戶被燒事狀啓傳曰此時民戶被燒如彼夥然切爲矜惻嚴飭道帥臣應施恤典外拔例顧恤期於斯速結構奠居以其形止報來草記事命下矣卽見統制使任嵂所報則以爲許多民人之失所棲遑誠甚矜悶斫給附近處眞雜木使之結構奠接而元恤典外每戶各租一石式合六十五石自本營拔例顧恤一一面給該府使申啓文處另加申飭六十五戶家幕盡爲改構各安其居爲辭矣敢啓傳曰知道
정조 23년
金熙朝以二所巡廳言啓曰去夜二更三點量犯夜人出身權得經執捉依例移送兵曹之意敢啓傳曰知道
정조 23년
金熙朝以兵曹言啓曰去夜二更三點二所巡廳犯夜被捉出身權得經依更數嚴棍二十度之意敢啓傳曰知道
정조 23년
江華留守洪明浩疏曰伏以臣卽庸鹵之一下品耳濫被恩數猥廁宰列陶鑄生成若偏一身頂踵毛髮罔非造化未有絲毫之報常懷赴蹈之誠而及叨居留愧切尸素迺者千萬不自意正卿晉擢之寵忽及臣身繼以秋官除命臣手擎恩誥感涕無從驚惶震懍莫省所措夫八座峻秩也朝廷之簡擇廟堂之推薦至爲難愼不宜濫授雖自古名碩之望實俱優者猶皆逡巡而不敢當則如臣駑劣最居人下者何嘗擬議於是哉況臣素門孤植薄材賤品偏蒙不世之渥立朝三十年一資半級皆出特簡淸銜顯職節次兜攬居然至金紫之列班聯不離於近密光華常依於日月此誠人臣之至榮同朝之所艷也加以臣兄已躋崇班臣子亦忝華貫門戶盈滿日夕懍惕從古人臣之受恩叨寵者何恨而豈有若臣家之偏厚至渥者哉兄弟父子相對攢祝糜粉隕結無以少酬其萬一惟思斂避榮塗退守本分庶幾獲免大戾而已旣意無似之賤更犯冥升之戒小器易溢負乘爲災人猜鬼嫉理必無幸此猶屬微臣一己之私其於朝家愼惜名器礪世磨鈍之道尤豈不貽譏於四方乎至若新銜之鞶解幸不終日而舊任之還仍又出常格臣於是瞻天拜稽感惶冞切第臣所叨之職乃是保障重地鎭撫控禦憂責甚鉅而年來積弊蘇救無策以臣蒲柳之質衰落已甚固難擔負而況又今春重經輪行毒症形貌換脫神識昏眩尋常簿書忘漏居多徒費廩祿有愧軍民一日仍蹲必增一日之罪反覆思惟無以稱塞而且念逖違天陛已經歲矣區區戀結之忱倍切於此時玆敢不避煩猥疾聲仰籲於仁覆之下伏乞聖明俯賜矜諒特命收還臣新授爵秩以重官方仍遞臣居留之任以安私分不勝萬幸臣無任云云答曰省疏具悉卿其勿辭察任
정조 23년
己未四月初十日卯時上御春塘臺抄啓文臣親試翰林召試專經文臣殿講三日製儒生試取入侍時行都承旨李晩秀行左承旨李書九行右承旨金熙朝左副承旨鄭尙愚右副承旨李翊模同副承旨嚴耆假注書任百禧李允謙記事官金景煥承膺祚以次侍立左右侍衛如常儀時至上具翼善冠衮龍袍出御大次上曰承旨先拜除之晩秀等以次陞殿上曰左右設布帳一時洞開儒生入場使之催促宣傳官持標信擧行入門官進呈儒生入門單子耆讀奏儒生入門七千九百二十四人上曰試官行禮引儀唱試官以下行禮文臣殿講考官左議政李秉模戶曹判書趙鎭寬右尹金啓洛參考官行副護軍沈象奎尹光顔朴長卨兵曹參知李祉永三日製讀券官禮曹判書黃昇源參判南公轍對讀官禮曹參議金祖淳吏曹參議李魯春副司果朴吉源校理南履翼以次入就拜位行禮訖以次陞殿上曰今方懸題而場內何其喧聒大司成出去各別申飭晩秀承命申飭命書榻敎曰判敦寧李秉鼎禮曹判書黃昇源行大護軍徐龍輔別兼春秋洪樂游徐有聞殿講試官加差仍敎曰懸題後當開講試官分左右就座秉鼎等以次就座秉模曰侵早勞動聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣仍敎曰三製試券欲令分考今日內當爲呼榜如已整齊懸題紙持入履翼持入命書三日製表題擬漢群臣賀賈山上書書策曰穎陰侯騎賦題七千七百七十丈訖上曰近來儒生輩每試題下之後便曰不知解題云豈不慨然賦解題想難知得蓋七千七百七十丈卽嵩山之最高處而百尺竿頭進步之意也以此遍諭諸生可也晩秀承命宣布命書翰林召試七言十韻排律題敎子三登上將壇押登訖仍敎熙朝曰承旨持此題試取以來而翰林召試比他尤爲自別使之各坐毋敢相議而以辰正初刻爲限若趁時限收券單子卽爲捧入可也熙朝承命進去命書抄啓親試表題擬趙群臣賀相國公仲連進于畜荀欣徐越歌者之田且止訖命書傳敎曰儒生入門之數比人製較多呈券之夥然可知當令分考親試專經講試官竝加差於三日製事分付仍命親試三製試官權退命考講秉模等以次分左右開講洪百儀等以次應講考講訖命書傳敎曰專經文臣殿講居首人奉常寺奉事朴廷儉兒馬帖一隻依例賜給上曰翰林召試以辰正初刻爲限則其間似已過限而收券單子何至今不爲捧入也問于試所承旨賤臣承命出傳回奏曰已捧者二張而姑未及時限畢捧後當入收券單子云矣少頃上曰今則時刻想已限滿收券單子卽爲捧入事分付賤臣承命出傳熙朝進伏收券官進呈收券單子耆讀奏翰林召試收券二張書九曰翰林召試收券單子年月職銜俱違格例事極駭然當該收券官推考何如上曰依爲之出擧條命翰林召試考券秉模等以次進伏對讀官李貞運尹益烈不爲試官肅拜直爲進前尙愚曰試官之肅拜後陞殿卽是常例而今日翰林召試對讀官不爲肅拜直爲陞殿事甚未安當該對讀官竝推考何如上曰依爲之出擧條秉模曰召試試券文甚佳作可驗其平日所工之存矣上曰然乎仍命書等訖晩秀曰翰林召試被選人李存秀薦狀旣已啓下依例令該曹口傳單付仍卽牌招入直何如上曰依爲之出擧條命書榻敎曰別兼春秋洪樂游徐有聞減下命三日製考券上曰趁早懸題以其今日內欲爲呼榜泮長出去以此意遍諭諸生使之斯速製呈可也晩秀承命出傳上曰券軸次第入置而自天字軸這這打點於千字冊以知幾軸捧券可也又敎曰時刻尙早所捧者不多諸試官必勿歇看各別着念考取俾無遺珠之歎而表題宗旨蓋騎士之卑微者而亦爲上書忠諫則可知其人無不言此所以爲賀也賦題則正是百尺竿頭進一步之意也以此考取可也命宣傳官開撤臺前兩邊設布帳仍爲作門宣傳官持標信誤開場內設布帳文淳曰試場開門何等關重帳殿傳命尤宜審愼而身爲宣傳官誤傳開門之令幾乎使場內之士不待拆榜而出去其所擧行萬萬駭然當該宣傳官朴宗和爲先汰去令該府拿問處之何如上曰依爲之出擧條上曰日熱如此儒生之呈券後留待暴陽可悶斯速考取可也收券官進呈收券單子尙愚讀奏三日製儒生製述試券表四百三十四張賦一千八百四十五張考券訖命拆榜表居首朴謙進賦居首崔漢翼令院隷唱名進前命百禧塗黑進退而出命書傳敎曰三日製表居首三下一進士朴謙進賦居首三下一進士崔漢翼竝直赴殿試之次表賦三下幼學金履秀進士李韶九竝直赴會試草三下生員沈徽永趙晉和沈鍈幼學尹憲烈生員吳霑李必秀各給二分又命書榻敎曰入格儒生日次殿講日待令仍命退諸臣以次退出
정조 23년
己未四月初十日未時上御便殿都承旨入侍時行都承旨李晩秀假注書任百禧記注官金景煥承膺祚以次進伏訖上曰今日表題似難矣晩秀曰然矣上曰二天試券是命官所擢者乎晩秀曰然矣命退承史以次退出
정조 23년
行都承旨李晩秀坐行左承旨李書九坐直行右承旨金熙朝坐左副承旨李翊模坐右副承旨徐英輔坐同副承旨嚴耆坐直注書柳台佐病金啓溫病假注書任百禧仕直李允謙仕事變假注書許珩仕
정조 23년
李書九啓曰輪對官來待矣傳曰入侍
정조 23년
李書九啓曰來十六日漢學文臣殿講日次矣敢稟傳曰爲之
정조 23년
以吏曹參議李魯春牌不進罷職傳旨傳于金熙朝曰違牌參議許遞前望單子入之待下批牌招察任
정조 23년
吏曹參議前望單子入之鄭尙愚落點
정조 23년
有政吏批判書金在瓚在外未肅拜參判閔台爀進參議鄭尙愚進行左承旨李書九進以徐英輔爲承旨徐龍輔爲知敦寧趙尙鎭爲刑曹判書趙得永李鳳運爲典籍東學訓導單金履垕東萊府使單申獻朝廣興令李壽彬司䆃僉知李學彬相換
정조 23년
兵批判書金文淳進參判朴基正病參議朴奎淳入直參知李祉永在外行右承旨金熙朝進以沈基泰爲同知李弘遠爲外營衛將趙華錫爲宣傳官梁喆鎭爲部將韓淞爲外營部將李栢然爲慶尙右兵使僉知單徐英輔以金鎭恒爲忠翊將
정조 23년
金熙朝啓曰新除授右副承旨徐英輔卽爲牌招何如傳曰允
정조 23년
金熙朝以兵曹言啓曰今四月十一日武臣賓廳武經講書時武臣兼宣傳官李周百訓鍊院僉正元道英判官申惠周訓鍊都監哨官金壽玉三略不通竝依定式推考警責何如傳曰允
정조 23년
金熙朝以都摠府言啓曰副摠管兪漢謨以刑曹參判本曹坐起晝仕出去而逐日赴坐煩稟未安入直間除草記往來之意敢啓傳曰知道
정조 23년
金熙朝以備邊司言啓曰頃因慶尙監司申耆加分狀啓限幾石指一登聞以爲稟處之意覆啓行會矣卽見該監司狀啓則以爲各邑加分穀數之報來者米爲六萬七千四百六十五石零豆太皮雜穀爲二十一萬二千八百五十九石零都合各穀爲二十八萬三百二十四石零年例應加分十一萬二千四百三十五石就中計除則別加分當爲十六萬七千八百八十九石零而民情最急處爲先排巡分給有餘則還錄不足則加請之意知委列邑應加分別加分穀各衙門待其畢分區別磨勘追于登聞事請令廟堂稟旨分付矣二十八萬餘石加分非不過多而凡在設賑之年幾皆爲此數內外則有難强令裁減姑依狀請施行如或有餘則還錄之數待畢分登聞之意分付何如傳曰允
정조 23년
嚴耆以義禁府言啓曰忠淸前水使柳心源閔光升安橚等拿問重勘事傳旨啓下矣柳心源閔光升今方待命拿囚而安橚以慶尙右兵使時在任所云依例發遣府都事交龜後拿來何如傳曰允
정조 23년
嚴耆以義禁府言啓曰江原監司尹弼秉狀啓內襄陽府使柳憲周爲先罷黜其罪狀令攸司稟處事啓下矣柳憲周時在任所云依例發遣府書吏拿來何如傳曰允
정조 23년
嚴耆以義禁府言啓曰慶尙監司申耆狀啓內鎭海前縣監李元圭罪狀令攸司稟處事啓下矣李元圭今方待命卽爲拿囚之意敢啓傳曰知道
정조 23년
己未四月十一日辰時上御誠正閣諸承旨持公事入侍輪對官同爲入侍時行都承旨李晩秀行左承旨李書九行右承旨金熙朝左副承旨鄭尙愚右副承旨李翊模同副承旨嚴耆假注書任百禧李允謙記注官金景煥記事官李存秀直閣金近淳輪對官司圃直長金基彦尙瑞直長金世淵都摠經歷李秉德典設別提尹龜錫引儀李英孝濟用判官尹光垂廣興令李壽彬司藝金養純司僕主簿趙鎭順朴宗羽以次進伏訖晩秀讀奏京畿監司李在學狀啓金浦郡守康晉三到任事翊模讀奏京畿監司李在學啓本富平府反庫事咸鏡監司李集斗啓本端川府利城縣反庫事全羅監司李得臣狀啓靈巖等邑稅大同所載船裝發日字後錄馳啓事尙愚讀奏平安監司韓用龜狀啓別甲軍還歸事耆讀奏黃海監司曺允大啓本豐川府爲婢罪人唜連物故事慶尙監司申耆啓本罪人愼義濟金山郡到配事江原監司尹弼秉啓本襄陽府定配罪人朴廷宅査實馳啓事命分書判付訖命輪對官進前基彦進奏職姓名命擧顔職掌各殿宮逐日供上所懷則無世淵進奏職姓名命擧顔無所懷秉德進奏職姓名上曰履歷奏之秉德曰初仕備邊郞守門將軍器主簿出六後監察訓鍊主簿參上郞廳都摠都事經歷矣所懷則無壽彬進奏職姓名上曰向來承傳至今不爲陞用如有僉正窠以此擬入而如無見窠則與僉正相換事分付銓曹仍命書榻敎曰政官牌招開政光垂進奏職姓名上曰遺在奏之光垂披見笏記上曰輪對官受點後何不預爲留意而咫尺筵席臨時强覓於笏記中有若臺諫之傳啓者然極爲駭然矣書九曰濟用判官尹光垂遺在仰奏之時披見笏記事體未安推考何如上曰依爲之出擧條上曰遺在斯速奏之光垂又爲披見笏記於袖中上曰然猶披見何也笏記則置之斯速誦奏也光垂曰本監官員輪對時本無遺在仰奏之例故臣未曾誦習矣上曰然則笏記何爲持入也書九曰濟用判官尹光垂筵席奏對極涉猥越從重推考何如上曰依爲之出擧條仍敎曰此後則各別着念爲之也龜錫進奏職姓名職掌遮帳上曰故重臣尹塾之孫好在否年幾何龜錫曰年今三十三而名則尹日逵已爲小科矣無所懷鎭順進奏職姓名上曰遺在奏之鎭順曰遺在則自辟主簿所掌臣則不知矣無所懷宗羽進奏職姓名命擧顔上曰今見爾無以爲言矣故重臣之如是奄逝曾亦未料矣仍敎晩秀等曰見其外貌人甚醇謹矣仍命輪對官先退命書公事判付訖命退承史以次退出
정조 23년
己未四月十一日辰時上御重熙堂禮房承旨入侍時行左承旨李書九假注書任百禧記注官金景煥記事官李存秀以次進伏訖上曰翰林入來乎書九曰然矣上曰昨日翰林試券甚佳作矣書九曰呈券亦神速矣上敎存秀曰昨日召試呈券後又赴抄啓試乎存秀曰然矣上曰左相筋力康健而近來體膚亦肥大矣書九曰然矣上曰右相再疏何日爲之云耶書九曰十二日呈疏云矣命退承史以次退出
정조 23년
行都承旨李晩秀坐左承旨未差行右承旨金熙朝坐直左副承旨李翊模坐右副承旨徐英輔坐同副承旨嚴耆坐直注書柳台佐仕直金啓溫病假注書李允謙仕事變假注書許珩仕
정조 23년
金熙朝以都摠府言啓曰今日入直內三廳武兼禁軍及軍兵等中日試射請出標信傳曰知道
정조 23년
金熙朝啓曰御營廳將官來言今日本營軍兵日次私習云矣敢啓傳曰知道
정조 23년
傳于徐英輔曰禮房承旨入侍
정조 23년
傳于徐英輔曰吏房承旨入侍
정조 23년
傳于李晩秀曰抄啓文臣宋冕載遭故云別致賻分付該曹依例輸送
정조 23년
兵曹口傳政事副護軍李魯春
정조 23년
徐英輔以吏曹言啓曰本曹正郞權文度呈狀內矣身猝得重感晝夜苦痛食飮全却以此病狀萬無供職之望斯速入啓遞改云其身病旣如是沈篤則有不可强令察任改差何如傳曰允
정조 23년
前任吏曹判書李時秀疏曰伏以臣聞古之明主視遇臣隣蓋不待爵祿以縻之榮寵以勸之一言之感使人忘死於其身尙然況於其先乎臣自承恩命如鶢鶋之饗法鐘駑之駕大輅目眩口呿忘寢廢餐草草短疏不能自道其震剝抑塞之情迺蒙我聖上荐辱近臣嚴臨蓬蓽先之以恩批繼之以特諭十行念舊之旨四字踰分之奬隆渥諄複曠絶今古百回擎讀有淚被面噫王文正故事人臣之至榮昭代之盛遇也文正兩世歷事二朝而臣之父子則致位至此皆出聖簡前後十八年之間有隕自天宛如隔晨庭陰不移床笏猶傳非但王氏之所未得實是國朝之所罕有臣是何人當此恩造至於敍宮銜首膺之年揭台府初下之批絺繡之文章盃酒之志業卽先臣平生藉手之立朝本末也揚名顯親爲子之大願而臣今得之於君父其所以感激欲死之心雖肝腦塗地顧何以少酬萬一惟當有命則夷險向前有召則駕屨不竢而已更何敢一籲再籲費辭煩瀆自比於古人循墻之義哉第伏念輔相之職大異庶僚相職之得失而治道之汚隆朝象之平陂係焉從古膺是命者未必皆論道經邦之才而大抵是極一代之望望者非可襲以取假而有者也念臣樗櫟之散材斗筲之小器智慮昏短全昧一切世務性情荏弱不足爲人輕重臣之自知世之見待未嘗擬議於擔重致遠之用而天地曲遂日月遺照過蒙陶鎔節次推排昨年進一秩今年除一職居然滾到於八座崇班非臣意想所嘗彷彿猶且倥倥碌碌充位逐隊鬢髮已凋而報答無期疾病漸痼而瘝曠徒積每一思惟惶汗浹背方當聖人在上百工勵翼如臣不能者退而斥之可也苟或不然姑置之百執事之末使得以奔走殫竭或庶幾涓涘自效亦臣之幸也今乃猝然拔之人望之外躋之巖廊之上以爲備位乎則官惟其人不必備也以爲承乏乎則濟濟明廷何患乎乏也殿下試問之諸大夫問之國人將不勝其時事可知之嘆夫孰曰可云乎哉臣若冒不稱之愧昧量入之戒輕視名器抗顔出膺周旋乎前疑後丞之間唐突乎謀體斷論之地則恐不免爲無恥無憚之歸聖諭中暗室通衢畏壘康莊之敎臣固萬萬不敢當而若又心與跡左人與器舛仰孤聖上生成之私俯違先臣兢畏之念畢竟冥墑自歸顚沛則尤豈所以仰承諄諄之德意也哉夫朝廷之一擧措八方之所瞻聆苟欲擧措之得宜宜自相職始也負乘之懼覆餗之憂猶屬緩聲未暇廣引惟此政府官銜決不容一日虛加於賤臣身上以貽王政之玷累以招輿議之駭惑輒敢不揆僭猥申控衷懇片片肝血毫無假飾伏乞聖上深念國體之重曲垂天覆之仁劃卽收回臣千萬不當之職更授夢卜之賢公私不勝大幸臣無任云云答曰省疏具悉卿懇大臣當先器量有器則有識識進量亦進予聞之朱子曰自家在中央上面也占許多地步下面也占許多地步左也方右也方前也方後也方媺哉斯言言其公也予所以待卿卿所以佐予不外這一字公之近乎仁猶畏之近乎敬凡百有位非公不做況於大官乎無物我不偏陂使群工偕和卽日昨批諭之餘意也卿之聞此必有以犂然而翻然亟斷來章卽起出膺以副予凝竚之想
정조 23년
正言尹涵疏曰伏以日昨三製聖上侵晨動駕親御帳殿天氣暄熱至于日中昃而不厭不倦也蓋將以奬勸諸生揀拔俊乂而畢竟榜出之後裒然爲首者乃傾邪悖譎賤薄無行不齒衿紳之朴謙進耳一場大驚多士缺望皆以爲吾屬顧乃與匪人比肩入庭憤怒嗤點至形于色辭臨軒盛擧無以慰賢士大夫之心此非細故也此人薄有才技徒長姦詐交結非類爲世指目久矣昨秋應試時胡辭亂說滿紙寫呈語涉叵測罪著不敬而及夫士林聲討無處見容則不思悔罪訟愆乃反不勝狠毒上寺祝髮之說傳聞狼藉使渠無是事而但有其言此豈士子之所當發諸口而今乃冠儒服儒復入於殿下之庭竊取殿下之科第不惟辱賢關而羞淸朝亦見其無忌憚之甚而關世變之大者科擧之陞黜雖嚴名義之所係至重聖明之世豈容此輩之冒濫而莫之禁遏耶坼榜之初大臣宜卽駁拔而終未免泯默而退臣竊爲之慨然也臣謂朴謙進爲先削其科名施以屛裔之典以正士趨以扶世敎斷不可已也臣仍竊有仰暴私懇者臣之父母墳山在於京畿楊州地職事所係省掃久曠濡露之感恒切于中近接鄕信則向者久雨之餘土瀜沙汰塋域頹圮若不趁卽封築復値夏潦則方來之慮有不勝言臣自聞此報情私煎憫寢食不安今將躬往省視以圖修治玆敢附陳文字徑尋鄕路臣罪至此合被重勘伏乞聖明亟治臣擅行之罪以肅朝綱不勝至仰臣無任云云答曰省疏具悉朴謙進削其科名施以屛裔事設如疏中云云俾許自新仍又人其人實合於無物不遂之義不允爾其勿辭往省
정조 23년
左議政李秉模箚曰伏以臣卽伏見諫臺疏本以三製居魁朴謙進平日行己邪譎之跡昨秋應試不敬之罪臚列森嚴論斷明的仍又致慨於臣之不能卽地駁拔臣誠滿心惶愧無以爲喩臣雖備位三事固陋轉甚聞見至謏凡於世事一切聾瞽謙進之爲非類略聞士友間傳說而未得其詳及夫坼封之後又未及提奏遂不免泯默而退臣之儱侗憒劣誠亦無奈之何矣治敎休明品彙亨遂敦化川流之德蓋欲使無一物不歸於竝育之仁而姦妖之萌貴在逆折陰邪之蘖理無終吉今以臺疏所論觀之姦妖已著不止於萌而已矣陰邪已結不止於蘖而已矣科擧之陞黜雖嚴名義之所係至重云者可謂稱量者精憂思也深殿下何不言下卽從乃反以許自新人其人爲無物不遂之義也旣許其新而渠不自新旣人其人而渠不自齒於人是必斷之於早然後物始可以無不遂矣其於天地覆燾生成之澤有何一分虧欠乎伏願聖明亟允臺論先寢直赴之命仍施放流之典以解士林之憤鬱以裨世道之廓淸焉仍伏念臣一自春後百病交侵纔飽飯而旋苦虛乏方接物而却忘東西形殼雖似依舊神精無復餘地今此試席之不善周旋尤可驗其銷鑠之一端尙何望於出入中書管領廟務乎玆因自列之會兼暴難强之狀特命鐫削臣本兼諸任以幸公私千萬顒祝取進止答曰省箚具悉卿懇人其人使之日遷善而不自知此乃化民成俗之一道何可追提無情之罪以阻來蘇之望也卿之引咎殊涉過當卿其安心視事
정조 23년
己未四月十二日辰時上御便殿左承旨入侍時行左承旨李書九假注書李允謙記注官承膺祚記事官李存秀以次進伏訖上曰尹涵以朴謙進削科事疏及左相而旣曰慨然云云則左相必不泯默耶書九曰疏語雖不緊逼於大臣而慨然二字亦足爲自引之端矣上曰古則節製無賜第之例當宁節製賜第自丁未三日製吳大坤始然則以節製賜第之無古例臺疏雖出亦無足怪矣而況如朴謙進者乎雖然旣已賜第何必乃爾仍命書持平尹涵疏批又命書榻敎曰左承旨許遞仍命退承史以次退出
정조 23년
行都承旨李晩秀坐行左承旨金熙朝坐直右承旨柳相祚在外左副承旨李翊模坐右副承旨徐英輔坐直同副承旨嚴耆坐注書柳台佐仕金啓溫病假注書李允謙仕直事變假注書許珩仕
정조 23년
徐英輔啓曰玉堂備員間視事頉稟之意敢啓傳曰知道
정조 23년
嚴耆啓曰行刑曹判書趙尙鎭知敦寧徐龍輔除拜後過三日不爲出肅事甚未安竝依定式推考警責仍卽牌招察任何如傳曰允
정조 23년
嚴耆啓曰卽者義禁府都事來言時囚無得過三日滯囚曾有定式矣時囚罪人柳心源閔光升朴宗和金必宣孫鎭翼李㬖李元圭等當爲捧供而判義禁李秉鼎未肅拜知義禁徐邁修同義禁鄭大容姜彝正俱有身病不得擧行云判義禁李秉鼎知義禁徐邁修同義禁鄭大容姜彝正竝卽牌招何如傳曰允
정조 23년
嚴耆啓曰判義禁李秉鼎知義禁徐邁修同義禁鄭大容姜彝正牌不進推考傳旨今方捧入而時囚當爲捧供如是違牌不卽擧行事甚未安竝更牌招何如傳曰允
정조 23년
以刑曹判書趙尙鎭知敦寧徐龍輔牌不進推考傳旨傳于嚴耆曰刑判旣承批更爲牌招
정조 23년
傳于徐英輔曰政官牌招開政
정조 23년
傳于嚴耆曰滯囚可悶禁府堂上中有實病人許遞今日政差出待下批使之待朝開坐
정조 23년
有政吏曹判書金載瓚在外未肅拜參判閔台爀進參議鄭尙愚進左副承旨李翊模進以柳相祚爲承旨以李秉鼎爲知經筵鄭宅東爲吏曹正郞承文博士單洪百儀兼養賢庫主簿單趙得永以黃昇源爲知義禁宋銓金啓洛爲同義禁
정조 23년
兵批行判書金文淳病參判朴基正入直進參議朴奎淳病參知李祉永呈辭在外同副承旨嚴耆進以秦泳爲晉州監牧官護軍單李書九晉州監牧官秦泳南陽監牧官白東鈺相換
정조 23년
以金必宣孫鎭翼李㬖囚單子傳于嚴耆曰分揀放送
정조 23년
李晩秀以戶曹言啓曰時御所內各司雨漏處修改吉日令日官全啓煥推擇則今四月十六日辰時爲吉云以此日時擧行何如傳曰允
정조 23년
嚴耆以義禁府言啓曰頃因慶州府尹吳鼎源上疏備邊司啓辭批旨內海弊申禁後首先毁劃之該倅以其姓名報來仍令該府施以違制之律事命下而卽見慶尙監司申耆牒報則海弊申禁後癸丑丙辰毁劃守令寧海前府使黃檃迎日前縣監朴大良權坪指名現告矣權坪今方待命拿囚而以制書有違律杖一百收贖告身盡行追奪放送朴大良下去平安道定州云依例發遣府羅將拿來黃檃已爲身故勿論何如傳曰允
정조 23년
行刑曹判書趙尙鎭疏曰伏以臣姿旣譾劣跡則孤畸百無一長而誤被殊眷濫躋崇班器盈而溢福過而災理所必至居常愧懼若隕淵谷頃當懲討之方嚴猥叨金吾之重任未效沬飮之誠自歸僨誤之科滿心慙悚無面可顯杜門訟愆惟嶺海鈇鉞是俟聖度天大匿瑕含垢特垂終始體諒之私至蒙本兼鞶褫之恩曾未幾何又伏奉秋曹除旨庚牌嚴臨臣是何人轉罪爲榮叨此恩眷之夐絶也惶隕感注不知死所第臣情地之危蹙向因恩遞傳敎始認臺評之峻發而批旨雖下原疏未見臣無以臆逆陳辨而若其辜負之跡尤當彰著無餘臣方自訟之不暇何待人言之臚列乎噫鄭妻之千罪萬惡關係宗社覆載之所不可暫容神人之所必討乃已而遽命滌蕩過擧非常職在有司不能匡救再三聯疏徒歸應文至於奏御文字何等嚴重則旣非王府之公案卽是吏隷之私簿而全未周詳下語錯了至承該堂問啓之命且有喉院請推之擧負犯山積求死不得身爲該堂疲劣巽軟目見凶逆之尙逭典刑又當院隷之取去吏簿未伸沐浴之忱自失執藝之義臣罪自知何敢咎人而伊日事狀之顚末疏本問啓明白俱存庶幾天日之俯燭則雖未知臺章聲罪之淺深擬律之如何而非但不敢辨抑有不必辨者矣區區所自悼者懲討惡逆竊自期不後於人實無與賊俱生之心而今玆僨事反歸緩討名登白簡罪又未勘以何顔面自同平人揚揚彈束於周行之間乎聖眷涵貸雖蒙收錄之恩私情跡危臲無望官職之冒膺玆敢坐違嚴召疾聲呼籲於天地父母之前伏乞聖慈俯垂鑑諒亟遞臣職名仍勘臣辜犯以謝臺議以靖私義千萬幸甚臣無任云云答曰省疏具悉卿其勿辭行公
정조 23년
禮曹判書黃昇源疏曰伏以臣於試事自劃今至數十年矣間者猥叨匪分之華銜荐出常之飭敎怵迫義分冒沒趨膺退而循省滿心惶恧歷屢日而不知所措及伏見諫臣疏所論尤不勝瞿然失圖也臣本聾瞽世路聞見至謏朴謙進之爲人不識其何狀而諫疏聲討截嚴至以爲傾邪悖譎不齒衿紳則渠之冒赴於臨軒試士之時已甚無忌而且以昨秋應試時胡辭亂說滿紙寫呈斷之以叵測不敬則使渠得逭流放已是寬典尤何可玷累於魁試直赴之列哉聖仁曠蕩欲使渠付之悔罪自新實是天地大化無物不遂之至意然奸邪之革心無期士林之觖望轉甚以至諫臺公議之峻發則論以國體難容一日仍置也伏願聖上亟允諫臣之請以靖世道焉伊日前席科次時天威咫尺之下可否取舍惟大臣與臣耳及其榜出不能卽地駁拔臣亦不敢辭其責顧何敢誘以不知而泯默淟涊不思所以自處之義哉臣性旣儱侗識乏鑑別固不合於淸朝搜才之任而自來情勢已難放倒目下踪地轉益兢蹙其不可靦然復冒於試院主文也決矣玆敢短章自列仰干宸嚴伏惟聖慈俯垂諒察亟命鐫改臣藝苑之銜仍令重勘臣不職之罪以警具僚以安私分不勝至願臣無任云云答曰省疏具悉卿其勿辭行公
정조 23년
己未四月十三日辰時上御便殿都承旨入侍時行都承旨李晩秀假注書李允謙記注官承膺祚記事官李存秀以次進伏訖上敎存秀曰漢學講果已閑習否存秀曰近日看閱矣上敎晩秀曰學齋任輩近來則全不擇差間多駭然今番新差者未知誰某而擧皆表表有名稱者耶晩秀曰今番差出人卽徐憲輔洪執圭朴宗履吳淵常也命退承史以次退出
정조 23년
行都承旨李晩秀坐行左承旨金熙朝坐直右承旨李翊模坐左副承旨吳泰賢坐右副承旨徐英輔坐同副承旨嚴耆坐直注書柳台佐仕金啓溫病假注書李允謙仕直事變假注書許珩仕
정조 23년
金熙朝以都摠府言啓曰副摠管宋銓以同知義禁府事本府坐起晝仕出去之意敢啓傳曰知道
정조 23년
金熙朝啓曰來十八日專經武臣殿講日次矣敢稟傳曰漢講儒講處所兼行抄啓文臣課講同日爲之以漢語正音應講事分付可也
정조 23년
傳于金熙朝曰傳香承旨馳詣宗廟景慕宮奉審摘奸以來
정조 23년
傳于徐英輔曰左副承旨入侍
정조 23년
李晩秀啓曰新除授右承旨柳相祚時在慶尙道安東地斯速乘馹上來事下諭何如傳曰嶺俗雖曰無職不踰嶺而堂上侍從自別歲翻以後焉敢在家乎遞差前望單子入之
정조 23년
傳于李晩秀曰新除授承旨金翰東若云在外禁推傳旨捧入前望單子更爲入之
정조 23년
承旨前望單子入之李鼎德落點
정조 23년
徐英輔啓曰新除授左副承旨李鼎德卽爲牌招何如傳曰允
정조 23년
李晩秀啓曰新除授左副承旨李鼎德時在慶尙道慶州地斯速乘馹上來事下諭何如傳曰遞差前望單子入之待下批牌招察任
정조 23년
承旨前望單子入之吳泰賢落點
정조 23년
吳泰賢啓曰漢學文臣殿講十六日爲之事命下矣處所以何處爲之乎敢稟傳曰便殿爲之春到記分製講亦於同日爲之殿講則漢講處所同爲之製述則明政門爲之可也
정조 23년
內閣啓曰太學恩杯詩集乃是御製弁卷冊子事體何等莫重而上舍生尹行澈製進詩有落字前參判韓晩裕製進詩有錯書誤印之律載在法典前後飭敎不啻申嚴而每當一番印役輒有一番錯誤臣職在監印不能檢察之罪不勝萬萬震惶恭竢重譴而當該唱準工匠等令攸司照法嚴繩當該監印文臣金近淳所當請勘而本閣互推之外無他可施之罰何以爲之敢稟傳曰允卿則爲先越俸一等監印文臣則苟能謹愼於校印之際則豈有是乎萬萬駭然此非閣中之事也何拘互推之法乎看印不謹自有大典後續錄所在律名令該府勘以此律以懲日後可也
정조 23년
吳泰賢啓曰監印抄啓文臣金近淳令該府勘律事命下矣係是時任閣臣本職直閣依定式遞差傳旨捧入之意敢啓傳曰知道
정조 23년
以都摠府寶劍望單子傳于金熙朝曰懸頉摠管許遞令該曹口傳差出
정조 23년
兵曹口傳政事以金勉柱爲都摠管沈基泰李潤慶爲副摠管
정조 23년
金熙朝以兵曹言啓曰專經武臣講官加抄啓人員及減下人員別單書入之意敢啓傳曰知道
정조 23년
金熙朝以兵曹言啓曰內吹螺赤及龍虎營兼內吹等今春等習角時賞格木依判下別單分等施賞之意敢啓傳曰知道
정조 23년
金熙朝以備邊司言啓曰頃因江原監司尹弼秉襄陽府民家二十五戶被燒事狀啓別加顧恤使之畢奠接後形止報來以爲草記之意謹依傳敎行會矣卽見其所報則枚擧該府使柳憲周牒呈以爲被燒民家二十五戶區別大中小戶以營穀拔例助給材木則私山許斫空石則從優題給已盡結構奠接而撫摩奠接之方連加申飭云矣敢啓傳曰知道